**ETTEPANEK NR 10** – **hobuslaste tingimusi reguleeriva määruse kehtestamine, sh ratsa- ja tööhobuste treening- ja töökoormuse reguleerimine**

LoKS § 2 lg 2 kohaselt on põllumajandusloom käesoleva seaduse tähenduses loomsete saaduste tootmise eesmärgil peetav ja aretatav loom. Käesoleva seaduse tähenduses loetakse põllumajandusloomaks ka hobuslane. LoKS § 3 lg 4 alusel on kehtestatud nõuded broilerite, sigade, lamba ja kitse, karuslooma, veise, vasikate ja kanade pidamiseks mõeldud ruumile või ehitisele. Sarnased nõuded tuleb kehtestada Meie hinnangul ka hobuste pidamiseks mõeldud ruumile ja ehitisele.

Lisaks on LoKS § 3 lg 5 kohaselt Vabariigi Valitsus või tema volitatud minister õigus kehtestada käesoleva paragrahvi lõigetes 2 ja 3 sätestatud nõudeid täpsustavad loomapidamise eesmärgist või looma kuuluvusest teatud liiki või rühma tulenevad loomapidamisnõuded, sealhulgas nõuded loomapidamisruumi või -ehitise kohta. Meie hinnangul saab selle volitusnormi alusel kehtestada nõuded ka ratsa- ja tööhobuste treening- ja töökoormuse reguleerimiseks, sh anda asjakohase volituse ministrile.

ELL teeb lähtuvalt hobusekasvatajate poolt soovitatud nõuetest[[1]](#footnote-1) ning lisatud uurimustööst ettepaneku kehtestada järgmised nõuded hobuslaste ruumile ja ehitisele ning pidamisele:

# Nõuded hobuslase pidamise ja selleks ettenähtud ruumi või ehitise kohta﻿

### ****§ 1.****  Hobuslase pidamisega vahetult tegelev isik

  Hobuslase pidamisega vahetult tegeleval füüsilisel isikul peavad olema vajalikud teadmised looma anatoomiast ja füsioloogiast, loomaliigile omastest käitumisharjumustest, loomakaitsenõuetest ning asjakohased praktilised oskused.

### ****§ 2.****  Hobuslase tervis ja tervise kontrollimine

  (1) Loomapidaja tagab siseruumis peetava hobuslase tervise kontrollimise vähemalt üks kord päevas ning veterinaari poolt sõltumata looma pidamise kohast vähemalt kord kvartalis. Eraldi kontrollitakse looma, kelle puhul leitakse see vajalik olevat üldülevaatuse käigus. Väliaedikus või karjamaal olevat looma kontrollitakse selliste vaheaegadega, mis on piisavad looma pikaajalise kannatuse vältimiseks.

  (2) Hobuslase tervise kontrollimisel tuleb tähelepanu pöörata looma anatoomilistele ja füsioloogilistele näitajatele, pidades silmas loomaliigile omaseid käitumisharjumusi.

  (3) Hobuslase kapju kontrollitakse mitte harvemini kui ühe nädala tagant ja hooldatakse regulaarselt, vajadusel tuleb kabjad värkida ja/või rautada. Treeninguks või tööks või muul viisil hobuslast füüsiliselt koormates kontrollitakse hobulase kapju igapäevaselt ning hooldatakse enne koormuse rakendamist.

(4) Hobuslase hambaid kontrollitakse mitte harvemini kui kord kuus. Treeninguks või tööks või muul viisil hobuslast füüsiliselt koormates kontrollitakse hobulase hambaid igapäevaselt. Vajadusel tuleb tagada hammaste kontrollimine veterinaari poolt ning korraldada hobuslase hammaste raspeldamine.

(5) Siseruumis peetavate hobuslate nahka ja karva puhastatakse vähemalt kord päevas, vabapidamisel vähemalt kord nädalas. Hobulase karva ja naha puhastamine tuleb tagada igakordselt enne ja pärast treeninguid või looma tööle rakendamist.

 (6) Haigestunud või vigastatud hobuslane peab saama asjakohast ravi. Loomale veterinaarabi saamiseks kutsub loomapidaja või looma pidamisega vahetult tegelev füüsiline isik viivitamata veterinaararsti. Vajaduse korral eraldatakse haige või vigastatud loom teistest loomadest, paigutades ta eraldi ruumi, kus on kuiv allapanu.

### ****§ 3.****  Hobuslase pidamise ruum või ehitis ning vahendid ja seadmed

  (1) Hobuslase pidamise ruum või ehitis ning vahendid ja seadmed peavad olema sellisest materjalist, mida on kerge puhastada ja desinfitseerida ning mis ei ole kahjulik looma tervisele.

  (2) Hobuslase pidamise ruumi seadmed, uksed ja vahekäigud peavad olema ehitatud nii, et oleks välistatud looma vigastumine.

  (3) Hobuslase pidamise kohas peab olema piisavalt ruumi, et loomal oleks võimalik takistamatult süüa, juua, maha heita, lamada ja üles tõusta, jäsemeid välja sirutada, pöörata ümber, liikuda edasi, lamada ja püherdada. Ühe hobuslase jaoks mõeldud pidamise ruumi minimaalne sisekõrgus peab olema selle hobuslase 1,8-kordne turjakõrgus ja ruumi lühima seina pikkus looma 1,5- kordne turjakõrgus. Üksi peetava hobuslase pidamiseks mõeldud ruumi pindala peab lähtuvalt looma kõrgusest olema vähemalt järgmine:

|  |  |
| --- | --- |
| **Hobuse turjakõrgus, meetrites (m)** | **Minimaalne ruumi pindala, ruutmeetrites (m2)** |
| Kuni 1,08 m | 4,0 |
| 1,08-1,30 | 5,0 |
| 1,30-1,40 | 6,0 |
| 1,40-1,48 | 7,0 |
| 1,48-1,60 | 8,0 |
| > 1,60 | 9,0 |

Kui hobuse turjakõrgus on üle 170 cm. tuleb ruumi pindala arvutada järgmise valemi järgi: hobuse turjakõrgus korrutatuna 1,8, ruudus. Näiteks hobusele turjakõrgusega 175 cm **(1,75 m x 1,8)² = 9,92 m²**

(4) Käesoleva §-i lg-s 3 nimetatud ruumi minimaalse pindala nõudeid ei kohaldata, kui hobuseid hoitakse boksides lühiajaliselt võistluste, või teiste lühiajaliste näituste ja matkade ajal.

(5) Kui hobuslasi peetakse rühmas, siis arvestatakse iga hobuslase kohta pindala nagu on toodud käesoleva §-i lg-s 3 toodud tabelis. Noorhobuste ja varssade puhul tuleb tagada ruumi pindala järgmiselt:  
12 - 24 kuu vanused noorhobused           75 % üksikboksi pindalast  
Alla 12 kuu vanused varsad                        50 % üksikboksi pindalast

(6) Kui hobuslasi peetakse ühes ruumis rühmas, peab iga kümne looma kohta olema üks üksikboks või muu võimalus looma eraldi paigutamiseks. Kui hobuslase pidamiseks mõeldud ruumi paiknevad ehitises mitmes rivis peab vahekäigu laius olema vähemalt 2,5 meetrit.

(7) Hobuslase pidamise ruum või ehitis peab olema ehitatud nii, et looma oleks võimalik põhjalikult kontrollida.

 (8) Hobuslase pidamise ruumi või ehitist puhastatakse regulaarselt, kuid mitte harvemini kui kord päevas. Hobuslase pidamise ruumi või ehitist puhastatakse põhjalikult ja vajaduse korral desinfitseeritakse pärast loomade väljaviimist ja enne uute loomade sissetoomist.

### ****§ 4.****  Hobuslase pidamise ruumi või ehitise ning vahendite ja seadmete ohutus

  (1) Hobuslase tervisele ja heaolule vajalikku automaatset ja mehhaanilist seadet kontrollitakse vähemalt üks kord päevas. Rikke avastamise korral kõrvaldatakse see viivitamata või kui see on võimatu, võetakse asjakohased meetmed looma tervise ja heaolu kaitseks.

  (2) Hobuslase pidamise ruum või ehitis peab olema ehitatud nii, et hädaolukorras oleks võimalik loom kiiresti ruumist välja viia.

  (3) Hobuslase pidamise ruum peab olema varustatud esmaste tulekustutusvahenditega, mille korrasolekut kontrollitakse korrapäraselt.

  (4) Hobuslase pidamise ruumi või ehitise elektrijuhtmed ja -seadmed peavad olema töökorras ning paigutatud loomale ohutult.

  (5) Hobuslase pidamise ruumis või ehitises või sellest väljaspool peavad sõnnikuladustamise ja käitlemise seadmed ja vahendid olema projekteeritud ja hooldatud nii, et loom ei puutuks gaasidega kokku kontsentratsioonis, mis kahjustab tema tervist.

### ****§**** ****5.****  Hobuslase pidamise ruumi või ehitise põrand

  (1) Hobuslase pidamise ruumi või ehitise põrand peab olema ehitatud nii, et oleks tagatud vedelate väljaheidete äravool, eemaldamine või nende imendumine allapanusse. Põranda konstruktsioon ja materjal ei tohi kahjustada looma kapju.

  (2) Loomal peab olema ligipääs kuiva allapanuga kaetud lamamisalale.

  (3) Hobuslase pidamise ruumi või ehitise põrand ei tohi olla libe.

### ****§ 6.****  Hobuslase pidamise ruumi või ehitise mikrokliima

  (1) Hobuslase pidamise ruumi või ehitise õhuvahetus peab tagama, et ruumi suhteline õhuniiskus, temperatuur, tolmu- ja gaasisisaldus püsivad tasemel, mis ei kahjusta looma tervist.

  (2) Hobuslast ei tohi pidada ruumis, kus müratase ületab pidevalt 65 dB.

  (3) Hobuslast ei tohi pidada alaliselt pimedas. Hobuslase pidamise ruum või ehitis peab olema piisavalt valgustatud kas loomuliku valguse või kunstliku valgustusega igapäevaselt vähemalt kella 9.00st kuni kella 17.00ni. Lisaks peab olema võimalus kasutada ööpäev läbi lisavalgusallikat, et vajaduse korral kontrollida looma heaolu ja tervist.

  (4) Sundventilatsiooni kasutamise korral tuleb tagada asjakohane varusüsteem, et tagada piisav õhuvahetus hobuslase tervise ja heaolu säilitamiseks süsteemirikke korral, ning riketest märkuandev häiresüsteem.

### ****§ 7.****  Hobuslase poegimine

  (1) Hobuslase ase kaetakse enne poegimist kuiva lisaallapanuga.

  (2) Vahetult enne ja pärast poegimist ning poegimise ajal tuleb looma tervisele ja heaolule pöörata tavapärasest rohkem tähelepanu ning tagada talle rahulik ja vaikne keskkond.

  (3) Poeginud loomal peab võimaldama varssa lakkuda, kui veterinaararst ei ole määranud teisiti.

  (4) Poegimisabi tohib anda vaid käsitsi kasutatavat vahendit kasutades. Kui see ei õnnestu, võetakse ühendust veterinaararstiga.

### ****§ 8.****  Hobuslase karjatamine

  (1) Hobuslastel peab olema võimalus pääseda igapäevaselt välja jalutama.

  (2) Jooksuaiad, koplid, karjamaad, nende piiramiseks mõeldud väliaedikud ja sinna viivad teed peavad olema looma tervisele ohutud ja turvalised. Nendes peab olema piisavalt ruumi vastavalt loomade arvule, suurusele ja temperamendile.

  (3) Elektritara kasutamise korral peab see olema tootja poolt nõutavas töökorras, et välistada oht looma tervisele.

  (4) Loomale mittesobivate ilmastikutingimuste korral tuleb looma nende eest kaitsta tagades talle sobiva varjualuse või mitte lasta teda karjamaale. Varjualuse pindala ja kõrgus peavad vastama käesoleva §-i lg-s 3 sätestatud ruumi minimaalsetele tingimustele.

(5) Pidamiskohas peab olema piisav arv kopleid, et rühmitada sama vanuse, soo ja suurusega hobuseid ja eraldada erinevate iseloomudega hobused.

### ****§ 9.****  Hobuslase söötmine ja jootmine

  (1) Hobusel peab olema vaba juurdepääs puhtale veele.

  (2) Hobuslane peab iga päev saama kohases koguses ja sobivat koresööta arvestades looma individuaalseid vajadusi. Hobuslasel võib puududa juurdepääs toidule maksimaalselt 12 tunni vältel.

  (3) Hobuslaste rühmas pidamise korral peab söödasõim ja jooginõu olema paigutatud nii, et kõik loomad pääseksid takistamatult sööma ja jooma.

  (4) Hobuslasele tagatakse vajalik mineraalne ja muid vajalike aineid sisaldav lisasööt arvestades iga looma individuaalseid vajadusi.

  (5) Söötmise ja jootmise vahendid peavad olema paigutatud selliselt, et loomale antava sööda ja vee saastumise oht oleks võimalikult väike. Vesi ei tohi jäätuda.

**§ 10. Hobuslase lõaspidamine**

 (1) Hobuslase lõaspidamine püsivalt on keelatud ning lubatud vaid ajutiselt (nt väliaediku parandustöödeks)

 (2)Hobuslase lõastamiseks kasutatav lõõg peab võimaldama loomal ilma raskusteta süüa, juua, maha heita, lamada, üles tõusta ja jäsemeid välja sirutada. Lõastamisvahend ei tohi olla poov ega kahjustada looma muul viisil. Lõastamisvahendit kontrollitakse korrapäraselt.

 (3) Lõas peetavat hobuslast puhastatakse korrapäraselt ning kontrollitakse regulaarselt, kuid mitte harvemini kui iga 6 tunni tagant.

**§ 11. Hobuslaste treenimine ja füüsiline koormus**

1. Hobulase treening- või töökoormus või muu sarnane füüsiline koormus on lubatud maksimaalselt kestusega kokku 12 tundi nädalas. Treeningu või töökoormuse või muu sarnase füüsilise koormuse pikkus ööpäevas on lubatud kokku kestusega maksimaalselt 2 tundi. Ühe katkematu treeningu või töökoormuse või muu füüsilise koormuse pikkus võib olla maksimaalselt 1 tund ning iga sellise katkematu koormuse vahele peab jääma vähemalt 2 tundi puhkeaega.
2. Kestvusratsutamiseks võib looma treenida maksimaalselt 5 korda nädalas ning ühe katkematu treeningu kestvus võib olla maksimaalselt 3 tundi. Ühes ööpäevas on lubatud maksimaalselt ühe katkematu treeningu läbiviimine.
3. Hobuslase töö- ja treeningkoormuse puhul tuleb arvestada iga looma individuaalseid võimeid ja vajadusi, sh vanust, kogemust ja looma tervislikku seisundit. Haige või vigastatud looma füüsiline koormamine treeningu või töö või muu sarnase tegevusega on keelatud.
4. Keelatud on elektripiitsa ja elektrooniliste rihmade kasutamine.

**Õiguslik taust:** Hetkel kehtivad loomakaitseseaduse üldnõuded.

Täpsem regulatsioon määruse näol puudub.

**Ministeeriumi seisukoht ja tegevused**: Koostöös hobusekasvatajate organisatsioonidega analüüsitakse põhjendusi ja mõjusid. Ei ole teada, kas ja mis ulatuses probleem eksisteerib.

1. <http://www.esthorse.ee/index.php?id=hobuste-pidamine> [↑](#footnote-ref-1)